Γνωμοδότηση της Επιτροπής των Περιφερειών για την "Έκτη έκθεση για την εφαρμογή δέσμης κοινοτικών ρυθμίσεων στον τομέα των τηλεπικοινωνιών"

(2002/C 19/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την "Έκτη έκθεση για την εφαρμογή δέσμης κοινοτικών ρυθμίσεων στον τομέα των τηλεπικοινωνιών" [COM(2000) 814 τελικό]·

έχοντας υπόψη την απόφαση της Επιτροπής, της 7ης Δεκεμβρίου 2000, να ζητήσει τη γνωμοδότηση της ΕΤΠ για το θέμα αυτό σύμφωνα με το άρθρο 265, παράγραφος 1, της συνθήκης περί ιδρύσεως της Ευρωπαϊκής Κοινότητας·

έχοντας υπόψη την απόφαση του Προεδρείου της, της 13ης Ιουνίου 2000, να αναθέσει στην επιτροπή 3 "Διευρωπαϊκά δίκτυα, μεταφορές, κοινωνία των πληροφοριών" την επεξεργασία της σχετικής γνωμοδότησης·

έχοντας υπόψη τη γνωμοδότησή της για την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή, και την Επιτροπή των Περιφερειών σχετικά με την "Πέμπτη έκθεση για την εφαρμογή του πλέγματος κανονιστικών ρυθμίσεων στις τηλεπικοινωνίες" [COM(1999) 537 τελικό] και την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών "Προς ένα νέο πλαίσιο για την υποδομή των Ηλεκτρονικών επικοινωνιών και τις σχετιζόμενες υπηρεσίες - Ανασκόπηση των Επικοινωνιών για το 1999"· (COM(1999) 539 τελικό) (CdR 520/1999 fin)(1).

έχοντας υπόψη τη γνωμοδότησή της για την "Πρόταση οδηγίας του Κοινοβουλίου και του Συμβουλίου για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών" [COM(2000) 392 τελικό - COD 2000/0183](2) (CDR 274/2000 fin)(3).

έχοντας υπόψη το σχέδιο γνωμοδότησης που υιοθέτησε η επιτροπή 3 στις 4 Ιουλίου 2001 (CdR 52/2001 rev.) (εισηγητής: ο κ. Koivisto, FIN/PES)·

κατά την 40ή σύνοδο ολομέλειάς της, της 19ης και 20ής Σεπτεμβρίου 2001 (συνεδρίαση της 20ής Σεπτεμβρίου) υιοθέτησε ομόφωνα, την ακόλουθη γνωμοδότηση.

Η Επιτροπή των Περιφερειών

1. συμφωνεί με την εκτίμηση της ανακοίνωσης όσον αφορά τη σκοπιμότητα μιας κοινοτικής κανονιστικής πολιτικής στον τομέα των τηλεπικοινωνιών και θεωρεί ιδιαίτερα αναγκαίο ένα κανονιστικό πλαίσιο για τη μείωση των διαφορών τιμολογίου που υπάρχουν μεταξύ των κρατών μελών και των περιφερειών.

2. θεωρεί αποτελεσματική τη σύνταξη ετήσιας έκθεσης για την εφαρμογή των ρυθμίσεων στην αγορά τηλεπικοινωνιών και κρίνει ότι αποτελεί αποτελεσματικό μέσο για την άσκηση επιρροής στη συμπεριφορά των επιχειρήσεων του τομέα.

3. υποστηρίζει θερμά τα μέτρα της Επιτροπής για την απλούστευση των εθνικών διαδικασιών χορήγησης αδειών εκμετάλλευσης.

4. επαναλαμβάνει τις απόψεις που έχει εκφράσει σε προηγούμενες γνωμοδοτήσεις, ότι η επιτυχής εφαρμογή των ρυθμίσεων στις τηλεπικοινωνίες δεν μπορεί να μετρηθεί επακριβώς σε επίπεδο κράτους μέλους επειδή οι διαφορές μεταξύ των περιφερειών όσον αφορά την παροχή υπηρεσιών αυξάνονται και απομακρύνονται από τον εθνικό μέσο όρο.

5. για το λόγο αυτό, εκφράζει την ευχή στην επόμενη έκθεση αξιολόγησης να δοθεί περισσότερη προσοχή στις διαφορές των περιφερειακών αγορών ιδιαίτερα όσον αφορά την εφαρμογή του νέου κανονιστικού πλαισίου σε σχέση με τις υποχρεώσεις της καθολικής υπηρεσίας, την διαφύλαξη του τοπικού ανταγωνισμού, και την προστασία των συμφερόντων των καταναλωτών.

6. επισημαίνει ότι οι δήμοι πρέπει, λαμβανομένων υπόψη των αρμοδιοτήτων τους σε θέματα τοπικής ανάπτυξης, να μπορούν να ασκούν μια επιρροή όσον αφορά την εγκατάσταση κεραιών και καλωδιακών δικτύων στο πλαίσιο των γενικών στόχων της χωροταξίας, της προστασίας του περιβάλλοντος και της δημόσιας υγείας, και θεωρεί ότι τα προβλήματα που αντιμετωπίζουν οι τηλεπικοινωνιακοί φορείς, από κοινωνικής απόψεως, δεν έχουν την αυτή σημασία όσο και οι προαναφερθέντες στόχοι.

7. παρόμοια με την Επιτροπή, θεωρεί ιδιαίτερα σημαντικό για την ανταγωνιστικότητα της Ευρώπης ο καθορισμός των τιμών και η συχνότητα των μισθωμένων γραμμών με το Διαδίκτυο καθώς και η κάλυψη των περιφερειών να προσεγγίσουν το επίπεδο των ΗΠΑ· επισημαίνει δε τη σπουδαιότητα εξέτασης του ρόλου των διαρθρωτικών ταμείων στις περιφέρειες όπου ο ανταγωνισμός δεν συνεπάγεται βελτίωση της θέσης τους.

8. θεωρεί σημαντικό εμπόδιο, κυρίως όσον αφορά την επέκταση του ανταγωνισμού στα δίκτυα τοπικής πρόσβασης, ότι τα συμφέροντα των επιχειρήσεων παροχής υπηρεσιών δικτύου και περιεχομένου είναι αλληλένδετα παρά τις ρυθμίσεις για τον λογιστικό διαχωρισμό και αναφέρει, ως παράδειγμα, τις επενδύσεις των δήμων για την πρόσβαση σε δίκτυα πληροφοριών με στόχο την αύξηση του ανταγωνισμού των υπηρεσιών περιεχομένου.

9. αναγνωρίζει τη σημασία που έχει η προώθηση του ανταγωνισμού στον τομέα των ευρυζωνικών υπηρεσιών ΑDSL (ασύμμετρος ψηφιακός συνδρομητικός βρόχος) για την επίτευξη των στόχων της eΕυρώπης, αλλά εκφράζει την ευχή στην επόμενη έκθεση αξιολόγησης να εξεταστούν οι υπηρεσίες ΑDSL από την οπτική του κανονιστικού πλαισίου δεδομένου ότι, σε πολλές περιφέρειες, δεν παρέχονται ακόμη οι υπηρεσίες αυτές ούτε και εντάσσονται στο πλαίσιο της υποχρέωσης καθολικής υπηρεσίας.

10. επισημαίνει την ανάγκη, σε ένα τομέα που απαιτεί καινοτόμο ανάπτυξη, να εξευρεθεί μια δίκαιη ισορροπία μεταξύ ανταγωνισμού και ρύθμισης προκειμένου η απόκτηση δεσπόζουσας θέσης στην αγορά να παρέχει στις επιχειρήσεις κίνητρο ώστε να προσδίδουν ακόμη μεγαλύτερη σημασία στην ανάπτυξη των προϊόντων τους.

11. επιθυμεί να επιστήσει την προσοχή της Επιτροπής στην εισαγωγή στην αγορά των διαφόρων νέων τεχνολογιών που δημιουργούν νέες μορφές ανταγωνισμού και μειώνουν την ανάγκη ρυθμίσεων και, για το λόγο αυτό και θεωρεί σημαντικό να μειωθεί στο μέλλον ο αριθμός των ρυθμίσεων επειδή, τελικά, ο καταναλωτής είναι αυτός που πληρώνει εν μέρει τις πρόσθετες δαπάνες των επιχειρήσεων.

Βρυξέλλες, 20 Σεπτεμβρίου 2001.

Ο Πρόεδρος

της Επιτροπής των Περιφερειών

Jos Chabert

(1) EE C 226 της 8.8.2000,σ. 56.

(2) EE C 365 της 19.12.2000,σ. 238-255.

(3) EE C 144της 16.5.2001,σ. 60.